
Troosprys vir JohnJay


Troosprys vir JohnJay – Adele Reynders

Korter volledige storie

Agtergrond: JohnJay het al soveel keer in sy lewe verloor. Hy verwag nie meer dat goeie dinge na sy kant toe sal kom nie. Daarom het hy geleer om kompromiee aan te gaan. Hy maak die beste van ‘n slegte kans. Is Jolene die beste van ‘n slegte kans? Of is sy die regte een op die regte tyd in sy lewe?

John Jay is so skepties.

JohnJay parkeer die oop wildkykbakkie by die Sasolgarage. Hy klim uit en druk die bakkiesleutel in een van die sakke van sy kakiekleurige, moulose onderbaadjie. Daarna voel hy die ander sakke deur: Beursie, selfoon. Boksie met die ring ...

Hy moes vanoggend eers weer seker maak dat die ring nog daarin is. Dit is nie die grootste en mooiste ring nie, maar dit is al wat hy kon bekostig. En vandag gaan dit die simbool word van sy omgee, sy liefde, sy getrouheid en sy respek vir die vrou saam met wie hy al so lank is en met wie hy die pad van hier af wil stap. Met henieude ywer.

Sy is die vrou saam met wie hy die res van sy lewe wil deurbring. Hulle is nie meer so jonk nie. Veertig verby. Dit is tyd dat hulle iewers vestig. Saam.

En noudat hy eers besluit het kan nie wag om die ring aan haar vinger te sit nie. Dit sal alles wat moontlik tot dusver tussen hulle verkeerd gegaan het weer regmaak, dit glo hy vas.

Ag en soos in elke verhouding was daar mos maar die klein jakkalsies. Dit is belangriker om op die mooi en beter dinge te konsentreer. 

JohnJay stap na een van die petroljoggies. “Is dit hier waar die bus van Gauteng stop?”

Die man beduie na die geelstreep. Net mooi daar. Hulle verwag die bus oor minder as tien minute. 

JohnJay is hier om die drie gaste te kom haal wat by die die lodge waar hy twee maande gelede begin werk het. Dit is nie sy gewone pligte nie. Sheldon die toergids doen dit gewoonlik. Maar JohnJay het vandag besluit om self te ry, want op daardie selfde bus as die gaste, is ‘n baie belangrike persoon. Vir hom ...

Lena. Sy Lena...

Hulle verhouding was nie altyd net maanskyn en rosegeur nie. Aan die begin was hulle smoorverlief opmekaar. Mekaar byna opgevreet Vir twee maande om presies te wees.  As hulle nie so arm was nie, het hulle seker dadelik getrou. Behalwe vir ‘n honderd en een beproewinge wat gedreig het om hulle na verskillende windrigtings te stuur. En daarmee saam die swart gat van depressie. ‘n Gevoel van hy is nie goed genoeg nie. Nie vir Lena nie, en ook nie om meer te lewe nie. 

Dit was in daardie tyd dat hy dit oorweeg om die verhouding te verbreek. Die vonk was nie net weg nie. Hulle het soos kat en hond baklei. En as Lena kwaad word, is daar nie ‘n wag voor haar mond nie. Sy het hom sleggesê en beledig. Vertel dat alles wat verkeerd gaan sy skuld is. Hom eenkeer selfs met naels bygekom. Toe vra hy om verskoning en hulle maak op en neuk maar weer voort. 

So op ‘n plan. 

Eendag het Lena ook genoem dat sy voel die verhouding gaan nêrens heen nie. Die verliefdheid was weg. “Moet ons nie maar los en elkeen ons eie gang gaan nie,” het sy gewonder. 

Maar nee, toe doen hulle dit nie, want nie een van hulle wou die ander een in die steek laat nie. Hulle was mos lojaal aanmekaar. Help mekaar. As die een werkloos was het die ander een geld ingebring. 

En JohnJay het darem gereeld ‘n paar rand ingebring met vryskutskryfwerk. Toe vou die tydskrif vir wie John Jay natuurlewe en reis-artikels geskryf het. Dit was ‘n genadelose knou wat die lewe hom toegedien het. Hy is lief vir die natuur en kamp graag. Hy het selfs oorweeg om ‘n Youtube kanaal te begin en sy reisstories daar op te skryf, maar hy is te arm op êrens heen te ry. Toe soek hy werk. Privaat lodges huur nie bestuurders nie en vir die staat is hy te bleek. 

Nie eens Sanparke wou hom terughê nie. Hy is mos al vyftien jaar terug daar weg. 

En daar maak die restaurant waar Lena gewerk het ook toe. 

Noodgedwonge het hulle twee saam in die kombuis gestaan en wegneem etes voorberei om te verkoop en af te lewer in die buurt waarin hulle gewoon het. Nie vir groot geld nie, ter wille van oorlewing. Daardie gesegde van as armoede by die voordeur instap, hardloop liefde by die agterdeur uit, was net tydelik op hulle van toepassing. Hulle is deur al die seisoene en hulle liefde het bly staan. Of so het hy homself wysgemaak. 

Orraait hulle is nou nie meer vuurvonke opgewonde bly om mekaar te sin as hulle ‘n tyd uitmekaar was nie. Maar daar is verseker ‘n dieper begrip, meer respek en groter deernis vir mekaar. 

En belangrikste is dat Lena nie meer so hard op hom skel en so lelik met hom praat nie. Kyk, daar aan die begin kon sy hom laat voel asof die see hom nie in ‘n duisend jaar sal kan skoonspoel nie. Beskaafde kommunikasie is al klaar ‘n beter fondasie as waarmee hulle afgeskop het, maak JohnJay homself oor en oor wys. 

Gewoond raak aan mekaar se snaakse geite en giere is beter as slegte verrassings met iemand wat voorgee. 

Die ommekeer in John Jays se lewe het gekom toe hy die advertensie op Facebook raakgesien het. ‘n Nommerpas betrekking vir hom. Lodge bestuurder. Hy het soveel ervaring alreeds destyde by Sanparke opgedoen. Sy skrywes oor ander lodges het gehelp. Sy kennis van Suid-Afrika en die natuur. Min mense kon meeding met dit wat hy tafel toe gebring het nie, het die man wat die onderhoud gevoer het vertroulik vir hom gesê. Vir beter werkgewers kan geen Afrikaanse man in die stadium vra nie.

Buitelandse eienaars en hulle betaal in dollars. ‘n Pos as bestuurder van hulle verhuurbare eiendom hier in Marlothpark. Geld wat soos manna uit die hemel op hom afgereen kom, as hy dadelik kon begin.

Hy kon eintlik ‘n jaar tevore al begin het, maar dankie, hy vat dit vir nou. Die dat JohnJay toe solank vooruit gekom het. Eers vir die onderhoud want die eienaars was juis net toe in Suid-Afrika. En hulle was beïndruk met hom. Sy ouderdom, nie meer ‘n seuntjie nie, soos wat die ee nou gespot het, boonop net reg.

Met al sy ervaring van toerisme kon hy die lodge blitsvinnig opgegradeer. Self ingespring en geverf, krane herstel en gloeilampe vervang. Hy kan, hy is prakties en nood het hom mos geleer om te doen! Toe het hy self gesorg dat die besprekings inkom. Hier en van oorsee af. As jy eenmaal onder was en alles verloor het, dan waardeer jy die gawes wat na jou kant toe kom. En jy swem vir ‘n vale om bo te bly. Ten minste kop bo water te hou!

Wat JohnJay aanbetref is hy en Lena nou op ‘n baie beter plek as ‘n klompie jare terug. Hy het met haar daaroor probeer praat, waar sy was nog in daardie gat van dinge gaan nog nie beter met haar nie. Sy vryskut net so af en toe by ‘n plaaslike kroeg daar in die buitewyke van Pretoria. As sy net meer kere kan werk! Die fooitjies is goed.

“Nee, daai plek is ‘n bietjie van ‘n nes. Kom ons kry vastigheid onder ons voete. Groter werksekerheid.” Die dat JohnJay heel eerste Lena se CV aan die base voorgelê het, toe die sjef en kombuisbestuurder twee weke gelede onverwags bedank.

“JohnJay, ek weet nie of ek regtig weer kans sien om myself in ‘n kombuis af te sloof nie...” het sy gekeer toe hy haar opgewonde bel oor die nuwe verwikkelinge daar. 

“Maar jy het die ervaring en jy gaan nie self elke ete hoef te kook nie. Net spyskaarte uitwerk en sorg dat die personeel die werk doen. Dit is beter as om elke tweede aand in ‘n kroeg te staan en drankies meng.”

“Ek hou daarvan om drankies te meng. En die manne tip goed. Ek wens ek kon dit elke aand doen.”

“Miskien kan ek die manne oortuig om vir hierdie lodge ook ‘n drank lisensie te kry. Dan kan jy die kroeg en kombuis bestuur. Ek sal jou help. Maar eintlik maak dit nie saak of jy werk nie. Kom ons kry jou net eers hier by my, dan beplan ons van daar af. Ek mis jou,” het JohnJay haar probeer opbeer. En ja, hy het daardie woorde bedoel.

Sy was nie naastenby so entoesiasties soos hy nie. Maar JohnJay het homself oortuig, as sy eers hier is, sal alles weer beter word. Alles sal regkom.

Hy het Lena se lof by sy base besing. En na ‘n skype onderhoud het

